钦定古今图书集成/明伦汇编/氏族典/第092卷 > 《廖用贤尚友录》 > 于公
## 钦定古今图书集成/明伦汇编/氏族典/第092卷 > 《廖用贤尚友录》 > 于公

按《汉书于定国传》：定国父于公，为县狱吏，郡决曹决
狱平罗文法者，于公所决皆不恨，郡中为之生立祠，
号曰于公祠。东海有孝妇，少寡，亡子，养姑甚谨，姑欲
嫁之，终不肯。姑谓邻人曰：“孝妇事我勤苦，哀其亡子
守寡，我老久絫丁壮奈何？”其后姑自经死，姑女告吏：
“妇杀我母。”吏捕孝妇，孝妇辞不杀姑。吏验治，孝妇自
诬服，具狱上府。于公以为此妇养姑十馀年，以孝闻，
必不杀。太守不听，于公争之弗能得，乃抱其具狱，哭
于府上，因辞疾去。太守竟论杀孝妇。郡中枯旱三年。
后太守至，卜筮其故。于公曰：“孝妇不当死，前太守彊
断之，咎党在是乎？”于是太守杀牛自祭孝妇冢，因表
其墓。天立大雨，岁熟，郡中以此大敬重于公。